'నలుపు'ను దూరం చేసుకోండి..
- నల్లధనం వివరాలు తెలిపేందుకు త్వరలో 'విండో'
-  జరిమానా చెల్లించి సక్రమం చేసుకోనే వీలు
-  అక్రమార్కులను గుర్తించడం మరింత సులువు
-  ఎగవేతదారులకు జరిమానా,విచారణ
-  ఆర్థిక మంత్రి అరుణ్‌ జైట్లీ
    శాన్‌ఫ్రాన్సిస్కో: అమెరికా పర్యటనలో ఉన్న ఆర్థిక మంత్రి అరుణ్‌ జైట్లీ దేశంలో నల్లధనం నియంత్రణపై తమ ప్రభుత్వ దృఢ విధానాన్ని ప్రకటించారు. దేశంలో నల్లధన నియంత్రణకు గాను ఈ సమస్యకు గల మూల కారణాలను తాము ప్రధానంగా లక్ష్యంగా చేసుకుంటున్నట్లు ఆయన తెలిపారు. విదేశాలలో ఆస్తులు కలిగిన వారు ఆ వివరాలను తెలియపరిచి, తగు జరిమానా చెల్లించడం ద్వారా వాటిని సక్రమమైన వాటిగా మార్చుకొనేందుకు గాను తాము కొద్ది రోజుల్లోనే 'ఒక్కసారి సమ్మతి' (వన్‌-కాంప్లియన్స్‌ విండో) విధానాన్ని ప్రకటించనున్నట్లుగా ఆయన వెల్లడించారు. దేశంలో నల్లధనం నియంత్రణకు తాము పలు చర్యలు చేపడుతున్నట్లు జైటీ వివరించారు. ఇందులో ప్రధానమైంది నల్లధనపు జాడ్యానికి మూల కారణాలను నిర్మూలించడమేనని ఆయన తెలిపారు. దీనిని సమగ్రంగా ఎదుర్కొనేందుకు గాను వచ్చే ఏడాది ఏప్రిల్‌ నుంచి కొత్త చట్టం అమలులోకి రానుందని ఆయన తెలిపారు. ఇందులో భాగంగా తగు పరిహారం చెల్లించి విదేశాలలో ఉన్న ఆస్తులను సక్రమమైన వాటిగా మార్చుకొనేందుకు వీలు కల్పించనున్నట్లు జైట్లీ వివరించారు. కాంప్లియన్స్‌ విండో విధానాన్ని త్వరలో వెల్లడించేందుకు సమాలోచనలు జరుపుతున్నట్లు వివరించారు. విదేశాల్లో అక్రమంగా ఉన్న ఆస్తులు, ఖాతాలపై జరిమానా విధించేలా ఇప్పటికే పార్లమెంట్‌ చట్టం చేసిందని ఆయన అన్నారు. దీనిని ఉపయోగించి తాము పన్నును వసూలు చేయనున్నట్లు జైట్లీ తెలిపారు. నల్లధనం, ఆస్తులు దాచిన వారు ఈ సింగిల్‌ కాంప్లియన్స్‌ విండో విధానాన్ని ఉపయోగించుకొని తగిన పన్నులు, జరిమానాలను చెల్లించి నల్ల జాబితాలో నుంచి బయటపడాలని ఆయన సూచించారు.
గుర్తిస్తే ఇబ్బందులే..
   ఈ సదవకాశాన్ని వాడుకోని వారిని రానున్న రోజుల్లో సులభంగా గుర్తించవచ్చని తెలిపారు. తరువాత వీరు ఇబ్బందులు ఎదుర్కోవాల్సి ఉంటుందని ఆయన అన్నారు. ప్రపంచ వ్యాప్తంగా దేశాలన్నీ నల్లధనం నియంత్రణకు సహకరించుకోవాలని నిర్ణయించుకొని ముందుకు సాగుతున్నాయని తెలిపారు. దీని ద్వారా నల్లధనం దాచిన వివరాలను తెలుసుకోవడం రానున్న రోజుల్లో మరింత సులభం కానుందని ఆయన అన్నారు. నల్లధనం దాచిన వారు తరువాత పట్టుబడితే వారికి అధిక మొత్తంలో జరిమానాను విధంచడంతో పాటు వారిని తగు విధంగా విచారించనున్నట్లు కూడా మంత్రి వివరించారు.
ఎగవేతదారుల్లో భయాందోళనలు..
    కొత్త చట్ట పన్ను ఎగవేతదారుల ఒక విధమైన భయాందోళనలను రేకత్తిస్తోందని ఆయన తెలిపారు. నల్లధనం నియంత్రణ గురించి తగు చర్యలను తీసుకోవాలని చూచించే వారే ఇప్పుడు ఈ విధానం చాలా నిష్ఠూరంగా, తీవ్రంగా ఉందని చెబుతారని మంత్రి అన్నారు.
కానీ చట్టం అలా ఉందని ఈ విషయంలో తాను గానీ ప్రధాన మంత్రిగానీ జాలి ప్రదర్శించేందుకు అవకాశం లేదని ఆయన అన్నారు. దేశంలో నల్లధనం నియంత్రణకు గాను ఒక స్థాయి తరువాత చేసే చెల్లింపులకు గాను పాన్‌కార్డు వివరాలను వెల్లడించడాన్ని తాము తప్పనిసరి చేయనున్నట్లు మంత్రి తెలిపారు. ఈ స్థాయిని ఎంత మొత్తానికి నిర్ణయించేంది తాము త్వరలోనే వెల్లడిస్తామని ఆయన అన్నారు.
మీ స్నేహితులకు రికమెండ్ చెయ్యండి